獨裁者的可怕，在於沒有人可以制衡得了他／她，很多時，我們只能看著一個獨裁者作了足夠多的孽，但還有機會殺人放火金腰帶，只有部分或會被自己所製造出來的災難滅掉。
獨裁者嘅身影喺國際間興風作浪，香港都出現一位教育界大獨裁者，無論身形、手法都有金正恩嘅影子……
此後，興德嘅管理問題愈揭愈臭，爆出學校容許「影子學生」存在，即係學生長期無需返學，都仍然能夠升班，而且無跟從教育局指引向局方匯報，懷疑係要用呢啲「影子學生」嘅學位騙取政府資助，學校亦涉嫌偽造文件等刑事罪行。教育局喺2月開始接到投訴，並表示當時開始進行調查，發現學校嘅管理問題，決定委託教育界人士進入學校校董會，調整校政，又向陳章萍發警告信，列出5大罪狀，要求佢出席教育局嘅聽證會，並警告佢可能會剝奪佢嘅教師註冊，令佢不能夠再擔任校長一職。
獨裁者點會就此就範，交出權力？陳章萍先喺今個星期初搵埋撐佢嘅校董及教職員召開記招，雖然人丁比較單薄，但佢一哭二鬧，指控教育局「未審先判」，嘗試反客為主，已經有金正恩嘅味道，直到噚晚，教育局證實，收到陳章萍委託律師發出嘅律師信，要求教育局進一步解釋對佢嘅指控。惡人先告狀、排除異己、喺學校營造白色恐怖、瞞騙外界校內情況，嘩，完全就係金正恩所為，你以為北韓喺好遠，原來就近在咫尺。